पञ्चम भावमा सूर्यको उपस्थिति भएकाले यो महिना मनमा ठूलो उत्साह र उमङ्गको सिर्जना हुनेछ । धनस्थानको मालिक पनि सूर्य नै भएकाले विवेक, बुद्धि र समुचित अनुमानका कारण यस पटक सामाजिक सम्मान प्राप्त हुनेछ । कल्पना र भावुकतामा मन रुमल्लिने सम्भावना छ । नयाँनयाँ उद्यम र योजना कार्यान्वयन गर्नाले सफलता मिल्नेछ । एउटा स्मरणीय यात्रा हुने सङ्केत पनि छ । तर तपाईंको राशिमैं रहेको राहुले शुभफल प्रदान गर्न कन्जुस्याइँ गरिरहेको छ, त्यसैले चाहिंदा नचाहिंदा काम गर्ने प्रवृत्तिको विकास हुनेछ । पञ्चमेश मङ्गल पनि अष्टम भावमा रहेकाले भ्रमका पछि कुद्नु राम्रो हुँदैन । हडबडी र शीघ्रताका कारण चोटपटकको सम्भावना हुनसक्छ । त्यसैले दुर्घटनाजन्य जोखिमको निवारणका लागि तपाईंले सिद्धि गणेशको पूजाआराधना गर्नु वा दैनिक रूपमा भगवती दुर्गाको सिद्धकुञ्जिका स्तोत्रको पाठ गर्नु उत्तम हुनेछ । विशेषतः यस महिनाको ०१, ०२, ०९, १०, १७, १८, १९, २७, २८ र २९ गते तपाईंको राशिस्वामी चन्द्रमा समेत अनिष्ट हुनेहुँदा सतर्कता अपनाउनु राम्रो हुन्छ ।
